‘Kommunikasiefout’ oorsaak van noodlottige treinbotsingDie toneel kort nadat die botsing tussen die twee treine plaasgevind het. Foto: Twitter via @Abramjee ŉ Voorlopige ondersoek na die treinongeluk in Pretoria wat vroeër vandeesweek die lewe van drie pendelaars geëis het, toon dat ŉ kommunikasiefout tussen die treinbeheerbeampte en die masjinis die rede vir die botsing was. Die ongeluk het Dinsdag gebeur toe ŉ Metrorail-trein van agter teen ŉ ander trein gebots het. Volgens Madelein Williams, algemene kommunikasiebestuurder van die Spoorveiligheidsreguleerder (RSR), het albei die treine by die Mabopane-stasie vertrek en het hulle passasiers vervoer. Die trein wat op pad was na die Pretoria-stasie het van agter gebots teen ŉ trein wat op pad was na die Belle Ombre-stasie. Williams sê die gedeelte van die spoornetwerk tussen Pretoria-Noord en die Mountain View-stasie, waar die ongeluk plaasgevind is, se goedkeuring word al sedert November 2018 met die hand gedoen. Volgens die voorlopige bevindinge was daar Maandag ŉ kommunikasiegaping tussen die treinbeheerbeampte en die masjinis op pad na die Pretoria-stasie. “Nadat die masjinis die magtiging verkeerd herhaal het, het die treinbeheerbeampte die verkeerde magtiging bevestig. Dit het daartoe gelei dat die trein die gedeelte tussen die Pretoria-Noord‑ en Mountain View-stasie verkeerdelik binnegegaan het,” sê Williams. Die beheerbeampte en masjinis het volgens die voorlopige bevindinge ook nie aan Prasa se taalbeleid voldoen toe hulle gekommunikeer het nie. Die toneel by die Mountain View-treinstasie in Pretoria waar twee treine gebots het (8 Januarie 2019). Foto: Verskaf “Die skade aan die treinwaens van beide treine wat in die botsing betrokke was, dui daarop dat die trein na die Pretoria-stasie teen ŉ aansienlike spoed gery het. Onder abnormale bedryfsomstandighede, veral wanneer treine met die hand goedgekeur word, word daar van die treine verwag om teen 30 km/h te ry. Die presiese spoed wat die trein gery het, sal egter eers bevestig kan word wanneer die voorval-opnamedata bekom en deur die RSR geanaliseer is.” Volgens Williams dui hierdie tipe ongelukke daarop dat die Passasierspooragentskap van Suid-Afrika (Prasa) nie net sy eie bedryfsprosedures oortree nie, maar ook die voorskrifte van die RSR. “Die RSR beklemtoon voortdurende die risiko’s verbonde aan lang periodes waartydens treinmagtiging met die hand gedoen word en dwing Prasa om die behoorlike beheer en bestuur oor handmagtigings te handhaaf. Ons sien egter die herhaling van voorvalle wat toegeskryf kan word aan hierdie bedryfsmetode.” Volgens RSR gaan Prasa voort om hulle blind te hou vir spoorwegveiligheid in hulle bedrywighede. Die RSR in steeds besig met sy ondersoek om bydraende faktore en die wortel van die probleem ten opsigte van die oorsaak van die ongeluk vas te stel. Maroela Media het vroeër berig drie mense is dood en honderde beseer in die botsing wat omstreeks 09:15 plaasgevind het. Khanyisile Kweyama, die raadvoorsitter van Prasa, het Woensdag saam met die bestuur van Metrorail van die pendelaars wat beseer is in hospitale besoek. Kweyama het buite die Steve Biko-hospitaal gesê die dood van twee gesinslede in die ongeluk is uiters tragies. Sy het verwys na ŉ egpaar wat saam in die ongeluk gesterf het, terwyl hul twee kinders slegs geringe beserings opgedoen het. Tans is daar ook twee mense in ŉ kritieke toestand in die waakeenheid van die hospitaal. Volgens Kweyama is sy bekommerd dat een van dié pasiënte, wat bewusteloos is, nog nie deur ŉ familielid of kennis geïdentifiseer is nie. Metrorail het vanaf vandag ŉ instapsentrum by die Pretoria-stasie beskikbaar gestel vir pendelaars wat in die ongeluk betrokke was om hulp en ondersteuning te kry.